轉庵集客分韻得作字見示次韻奉酬
作者：許及之
朝代：宋

paragraphs: 轉庵詩老手，久不見近作。
尚友喜文會，分韻得真樂。
聯翩來巨軸，淋漓想酬酌。
異味非五鯖，良裘豈一貉。
有如得良劑，居然起深瘼。
雖微與茲集，所得良不薄。
山王果爲累，竹林誠可畧。
何妨贅賡酬，聊復資戲謔。
永言相忘友，久要欣有託。
後當不如今，今可不悟昨。
亦欲見真率，正須先宿諾。
少待天氣凉，偉觀灑高閣。